দেশের বিভিন্ন স্থানে সন্ত্রাসীরা যে নতুন করে সংগঠিত হতে চাচ্ছে এমন খবর গণমাধ্যমে বিভিন্ন সময়ে এসেছে। তা ছাড়া কিছুদিনের জন্য গা ঢাকা দেওয়া জঙ্গিগোষ্ঠীগুলো নতুন করে তৎপরতা শুরু করেছে। দেশের বিভিন্ন স্থানে গত কয়েক মাসে জঙ্গি আস্তানার খবর পাওয়া গেছে। দেশের আইন-শৃঙ্খলা রক্ষাকারী বাহিনী এসব আস্তানা গুঁড়িয়ে দিতে সক্ষম হয়েছে। তার মানে এই নয় যে জঙ্গিরা নিজেদের গুটিয়ে নিয়েছে। তারা যে সংগঠিত হয়ে দেশের শান্তি বিনষ্ট করার প্রস্তুতি নিচ্ছে, তা বলার অপেক্ষা রাখে না। এ অবস্থায় আমাদের আইন-শৃঙ্খলা রক্ষাকারী বাহিনীকে পরিকল্পিতভাবে অভিযান পরিচালনা করতে হবে। সন্ত্রাসী ও জঙ্গিগোষ্ঠীগুলো যাতে কোনোভাবেই মাথাচাড়া দিয়ে উঠতে না পারে সেদিকে কড়া দৃষ্টি রাখতে হবে। একই সঙ্গে অবৈধ অস্ত্র উদ্ধারে সমন্বিত অভিযান পরিচালনা করা প্রয়োজন।